IMISLab/GreekWikipedia huggingface dataset:
Αναστολέας διάβρωσης

Αναστολείς διάβρωσης είναι χημικές ενώσεις, που όταν προστίθενται σε ένα υγρό ή αέριο μειώνουν τον ρυθμό διάβρωσης που αυτό προκαλεί στο υλικό του δοχείου ή του αγωγού που το περιέχει ή το διακινεί αντιστοίχως. Υλικά τα οποία υφίστανται διάβρωση είναι τυπικώς τα μέταλλα και τα κράματά τους. Η αποτελεσματικότητα ενός αναστολέα διάβρωσης εξαρτάται κατά κύριο λόγο από την σύσταση του ρευστού στο οποίο προστίθεται, την ποσότητα του νερού που υπάρχει στο ρευστό και τα χαρακτηριστικά ροής του ρευστού. Ένας συνήθης μηχανισμός αναστολής της διάβρωσης των μετάλλων είναι ο σχηματισμός προστατευτικού φιλμ στην επιφάνειά τους, το οποίο δημιουργεί ένα φράγμα στην επαφή του μετάλλου με τις διαβρωτικές ουσίες. Το φαινόμενο καλείται παθητικοποίηση. Οι τεχνικές επιστρώσεων, όπως η επιχρωμίωση, δεν συγκαταλέγονται στους αναστολείς διάβρωσης.

 Τα χαρακτηριστικά του αναστολέα διάβρωσης εξαρτώνται (1) από το υλικό το οποίο πρέπει να προστατευθεί έναντι διάβρωσης, συνήθως κάποιο μεταλλικό υλικό και (2) από τις διαβρωτικές ουσίες που πρέπει να εξουδετερωθούν. Παραδείγματα διαβρωτικών ουσιών είναι το οξυγόνο, το υδρόθειο και το διοξείδιο του άνθρακα. Το οξυγόνο ανάγεται με την βοήθεια αναγωγικών αναστολέων όπως αμίνες και υδραζίνες: O2 + N2H4 → 2 H2Ο + N2Στο παραπάνω παράδειγμα η υδραζίνη μετατρέπει το οξυγόνο σε νερό, το οποίο είναι γενικά αβλαβές. Άλλοι αναστολείς διάβρωσης οξυγόνου είναι η εξαμίνη, η φαινυλενεδιαμίνη, η διμεθυλαιθανολαμίνη και τα παράγωγά τους. Αντιοξειδωτικά όπως τα θειώδη και το ασκορβικό οξύ, χρησιμοποιούνται επίσης για αυτόν τον σκοπό. Κάποιοι αναστολείς διάβρωσης σχηματίζουν στην επιφάνεια του μετάλλου φιλμ παθητικοποίησης, μέσω χημικής προσρόφησης. Η Βενζοτριαζόλη είναι ένας από αυτούς τους αναστολείς και χρησιμοποιείται για την προστασία του χαλκού.Οι διθειοφωσφάτες ψευδαργύρου (αγγλ. zinc dithiophosphate) χρησιμοποιούνται για λιπαντικό σκοπό και σχηματίζουν σουλφίδια στην επιφάνεια των μετάλλων. Η καταλληλότητα ενός χημικού μέσου για χρήση ως αναστολέα διάβρωσης εξαρτάται από πολλούς, παράγοντες συμπεριλαμβανομένης και της θερμοκρασίας λειτουργίας του μετάλλου. Πτητικές αμίνες χρησιμοποιούνται σε λέβητες για την ελαχιστοποίηση της διαβρωτικής επίδρασης οξέων. Σε κάποιες περιπτώσεις οι αμίνες σχηματίζουν στην επιφάνεια του χάλυβα ένα προστατευτικό φιλμ και ταυτόχρονα δρουν σαν ανοδικοί αναστολείς. Οι αναστολείς που λειτουργούν τόσο σαν καθοδική όσο και σαν ανοδική προστασία ονομάζονται μεικτοί αναστολείς. Η βενζοτριαζόλη αναστέλλει την διάβρωση και το λέκιασμα του χαλκού. Αναστολείς διάβρωσης προστίθενται συχνά στα χρώματα βαφής. Μια χρωστική ουσία με αντιδιαβρωτικές ιδιότητες είναι ο φωσφορικός ψευδάργυρος. Μαζί με αντιδιαβρωτικές χρωστικές ουσίες μπορούν να χρησιμοποιηθούν ενώσεις που παράγονται από το τανικό οξύ ή από άλατα ψευδαργύρου με βάση το άζωτο. Άλλα παραδείγματα αναστολέων είναι το Anticor 70, το Albaex, το Ferrophos και το Molywhite MZAP. Τα αντισηπτικά χρησιμοποιούνται έναντια στην μικροβιακή διάβρωση. Το χλωριούχο βενζαλκόνιο χρησιμοποιείται στην βιομηχανία των πετρελαιοπηγών. Στα διυλιστήρια, το υδρόθειο μπορεί να προκαλέσει διάβρωση των χαλύβων και γι' αυτό απομακρύνεται με την βοήθεια αμινών.
Δημητράνα Ιβάνοβα

Η Δημητράνα Ιβάνοβα (Βουλγαρικά: Димитрана Иванова, 2 Ιανουαρίου 1881 – 1960), ήταν Βουλγάρα εκπαιδευτικός μεταρρυθμιστής, υπερασπίστρια και ακτιβίστρια των δικαιωμάτων των γυναικών. Προήδρευσε της Βουλγαρικής Ένωσης Γυναικών από το 1926 έως το 1944.

 Η Ιβάνοβα γεννήθηκε την 1η Φεβρουαρίου 1881 στο Ρούσε της Βουλγαρίας και ήταν κόρη ενός εμπόρου, όπου εκπαιδεύτηκε στο τοπικό δημοτικό σχολείο και γυμνάσιο θηλέων. Στη Βουλγαρία, οι γυναίκες είχαν τη δυνατότητα να παρακολουθούν διαλέξεις στο Πανεπιστήμιο της Σόφιας από το 1896, αλλά δεν μπορούσαν να είναι κανονικές φοιτήτριες εκεί μέχρι το 1901, καθώς τα γυμνάσια θηλέων προσέφεραν μόνο έξι από τους επτά τάξεις που απαιτούνταν για την εισαγωγή τους στο πανεπιστήμιο. Η Ιβάνοβα παρότι στερήθηκε μέρος της βασικής της εκπαίδευσης, έγινε η πρώτη γυναίκα που σπούδασε εκπαίδευση και φιλοσοφία στο Πανεπιστήμιο της Ζυρίχης. Όταν επέστρεψε στη Βουλγαρία το 1900, εργάστηκε ως δασκάλα, η οποία ήταν εκείνη την εποχή ουσιαστικά το μόνο επάγγελμα ανοιχτό στις γυναίκες (αν και μέχρι το 1904, απαγορεύονταν για παντρεμένες γυναίκες). Το 1914, παντρεύτηκε τον δάσκαλο Ντόντσο Ιβάνοφ, αλλά συνέχισε την επαγγελματική της ζωή (η απαγόρευση κατά των παντρεμένων δασκάλων καταργήθηκε το 1904). Το 1921, υπέβαλε αίτηση για σπουδές στη Νομική Σχολή του Πανεπιστημίου της Σόφιας και τελικά της επιτράπηκε να το κάνει, αποφοιτώντας το 1927. Το 1926, διαδέχθηκε την Γιούλια Μαλίνοβα ως πρόεδρος της κορυφαίας οργάνωσης για τα δικαιώματα των γυναικών στη χώρα της, της Βουλγαρικής Ένωσης Γυναικών, η οποία ιδρύθηκε το 1901. Το 1935–40, ήταν μέλος του διοικητικού συμβουλίου της Διεθνούς Συμμαχίας Γυναικών. Έγινε μια γνωστή αμφιλεγόμενη προσωπικότητα στη δημόσια συζήτηση και συχνά γελοιοποιήθηκε από τον τύπο. Κατά τη διάρκεια της θητείας της ως προέδρου, έδωσε μεγάλη προσοχή σε δύο ζητήματα: στην άδεια των γυναίκων να ασκήσουν το δίκαιο, το οποίο θεωρήθηκε ως ένα σημαντικό συμβολικό ζήτημα (που συμβολίζει το δικαίωμα των γυναικών να εισέρχονται σε άλλα επαγγέλματα του ίδιου είδους) και το δικαίωμα της ψήφου των γυναικών. Οι γυναίκες της Βουλγαρίας απέκτησαν υπό όρους το δικαίωμα ψήφου το 1937, αλλά δεν μπορούσαν να είναι οι ίδιες υποψήφιες στις εκλογές εάν ήταν χήρες, παντρεμένες ή διαζευγμένες.Η Ιβάνοβα συνελήφθη μετά την άνοδο του κομμουνιστικού καθεστώτος της Βουλγαρίας το 1944, όταν καταργήθηκαν όλες οι αστικές «αστικές» οργανώσεις. Απελευθερώθηκε από την παρέμβαση μιας από τις επαφές της στο κομμουνιστικό κίνημα το 1945.
Αδελφοί Γρυπάρη

Οι αδελφοί Γρυπάρη ήταν Έλληνες εθνικοί ευεργέτες. Κληροδότησαν προς όφελος του Πανεπιστημίου Αθηνών ολόκληρη την κινητή και ακίνητη περιουσία τους. Ήταν οι τελευταίοι απόγονοι αρχαίας και αρχοντικής οικογένειας της Σίφνου.

 Πρόκειται για τους αδελφούς Νικόλαο και Αριστόδημο. Γεννήθηκαν στη Σίφνο. Πατέρας τους ήταν ο Απόστολος καταγόμενος από την Ίο. Μητέρα τους ήταν η Μοσχού το γένος Μπάου. Δημοτικό πήγαν στη Σίφνο, γυμνάσιο στην Ερμούπολη και την Αθήνα. Σπούδασαν και οι δύο στον Εθνικό Πανεπιστήμιο. Ο ένας ιατρική, ο άλλος νομική. Είχαν βάλει σκοπό της ζωής τους να συγκεντρώσουν όσο το δυνατόν περισσότερες οικονομίες και να τις δωρίσουν στο Πανεπιστήμιο. Ο Νικόλαος αναγορεύτηκε διδάκτωρ της ιατρικής το 1853 και μετά από ένα χρόνο έλαβε την άδεια εξασκήσεως του επαγγέλματος. Εργάστηκε ως ιατρός σε πολλά μέρη της Ελλάδας. Στη διάρκεια της ζωής του έχασε την ακοή και την όραση, και από τότε έμεινε στη Σίφνο. Πέθανε στις 5 Νοεμβρίου 1911 στη Σίφνο. Ο Αριστόδημος γεννήθηκε περίπου το 1841. Αφού έγινε επίσης διδάκτωρ της νομικής, έλαβε την άδεια εξασκήσεως του επαγγέλματος, δεν φαίνεται όμως να το εξάσκησε για μεγάλο χρονικό διάστημα. Απεβίωσε στις 3 Ιουνίου 1911 στην Αθήνα. Εθνικόν και Καποδιστριακόν Πανεπιστήμιον Αθηνών (1921). Δημήτριος Α. Δημητριάδης, επιμ. Οι ευεργέται των πανεπιστημίων : Βιογραφικόν απάνθισμα μετά εικόνων. Εν Αθήναις: Τυπογραφικά Καταστήματα Ταρουσοπούλου. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 25 Μαΐου 2010. Χρυσή στήλη των ευεργετών του έθνους. Εγκυκλοπαιδικόν Ημερολόγιον. 1912. σελ. 141. Ανακτήθηκε στις 30 Ιουλίου 2011. Αριστόδημος Γρυπάρης στον Πανδέκτη, του Εθνικού Ιδρύματος Ερευνών.
Γκύζη

Η περιοχή του Γκύζη είναι συνοικία της Αθήνας, βορείως της λεωφόρου Αλεξάνδρας, και ανήκει στο 7ο Δημοτικό Διαμέρισμα του Δήμου Αθηναίων. Συνορεύει βόρεια με το Πολύγωνο, με όριο την οδό Πριγκηποννήσων (συνέχεια της οδού Ευελπίδων), νότια με τη Νεάπολη με όριο τη λεωφόρο Αλεξάνδρας, ανατολικά και με όριο την οδό Κυρίλλου Λουκάρεως με τη συνοικία Αβέρωφ, Κουντουριώτικα και τους Αμπελοκήπους και δυτικά με το Πεδίον του Άρεως. Ο Άρειος Πάγος, το Εφετείο Αθηνών και το Ειρηνοδικείο Αθηνών βρίσκονται στην οδό Κυρίλλου Λουκάρεως, στα σύνορα με του Γκύζη.

 Αποτελεί πυκνοκατοικημένη περιοχή, η οποία ανοικοδομήθηκε ραγδαία τις δεκαετίες του 1960 και του 1970. Σε αυτήν κυριαρχούν αρκετά πολυκαταστήματα, ψηλές πολυκατοικίες και οδοί με έντονη κυκλοφοριακή κίνηση και ελάχιστες διαθέσιμες θέσεις στάθμευσης. Περιλαμβάνει μεγάλο τμήμα στα βόρεια της λεωφόρου Αλεξάνδρας, από τα Δικαστήρια μέχρι το Πεδίον του Άρεως. Η περιοχή εξυπηρετείται από την Γραμμή 3 του μετρό και, συγκεκριμένα, από τον σταθμό Αμπελόκηποι. Οι ελεύθεροι χώροι είναι σχεδόν ανύπαρκτοι, καθώς μικρής έκτασης πάρκα βρίσκονται στα βόρεια του Γκύζη, γύρω από την ομώνυμη πλατεία, κοντά στα σύνορα με το Πολύγωνο. Κυριότερο από αυτά είναι το μεγάλο Πάρκο Φινόπουλου, κοντά στο Πεδίον του Άρεως. Οι δύο ιεροί ναοί που υπάρχουν στου Γκύζη είναι η Αγία Ελεούσα, λίγο βορειότερα από τα Δικαστήρια, και ο Άγιος Ελευθέριος, επί της οδού Βαρβάκη. Κατά μήκος της λεωφόρου Αλεξάνδρας συναντάται πλήθος από καταστήματα, καφετέριες, εστιατόρια, συνεργεία, το παράρτημα του ΙΚΑ για το 7ο Δημοτικό Διαμέρισμα και τα κεντρικά γραφεία του Συνδέσμου Φιλάθλων Παναθηναϊκού. Στην περιοχή επίσης, υπάρχουν τρία μεγάλα και ιστορικά θέατρα της Αθήνας. το θέατρο Λαμπέτη, το θέατρο Ζίνα (και τα δύο βρίσκονται επί της λεωφόρου Αλεξάνδρας) και το θερινό και ανακαινισμένο θέατρο Άλσος (στην οδό Ευελπίδων). Η συνοικία πήρε το όνομά της από το μεγάλο Τηνιακό ζωγράφο Νικόλαο Γύζη και θα έπρεπε να αποκαλείται Γύζη. Όμως, επειδή, ο Γύζης το 1865 εγκαταστάθηκε στο Μόναχο της Γερμανίας, όπου έζησε μέχρι τον θάνατό του, και στους πίνακες που ζωγράφισε εκεί έβαλε την υπογραφή του με λατινικούς χαρακτήρες, γύρω στο 1925 το όνομα της συνοικίας υπέστη παραφθορά σε Γκύζη. Το ίδιο όνομα φέρει η πλατεία που συμπίπτει με το κέντρο της, αλλά και η οδός από την οποία διέρχονται τα αστικά λεωφορεία της Γραμμής 021- Κάνιγγος-Γκύζη και η οποία αποτελεί προέκταση της οδού Ιπποκράτους. Η συνοικία αναπτύχθηκε τις πρώτες δεκαετίες γύρω από την πλατεία Γκύζη, στα βόρεια της συνοικίας, και την οδό Γκύζη, η οποία συνδέει την πλατεία με την λεωφόρο Αλεξάνδρας. Στο Γκύζη εδρεύει ο Γκυζιακός Αθλητικός Όμιλος, γνωστός απλά ως Γκυζιακός. Ιδρύθηκε επίσημα το 1937 αποτελώντας τη συνέχεια προϋπάρχοντος ανεπίσημου σωματείου υπό το όνομα Αθλητική Ένωση Αγ. Στυλιανού. Έχει συνεχή αγωνιστική πορεία από την ίδρυσή του και εκπροσωπεί την περιοχή στα τοπικά ποδοσφαιρικά πρωταθλήματα της Ε.Π.Σ. Αθηνών, στη δύναμη της οποίας και ανήκει. Καρυοφυλλιά Καραμπέτη, ηθοποιός Κώστας Λινοξυλάκης, ποδοσφαιριστής Χρόνης Μπότσογλου, ζωγράφος, χαράκτης και γλύπτης Τάτσης Αποστολίδης, βιολιστής Ηρώ Κουνάδη, Αθηναϊκά τοπωνύμια: Η πόλη έχει τις δικές της ιστορίες.
Άννα Σπυριδοπούλου

Η Άννα Σπυριδοπούλου (Σέρρες, 2 Νοεμβρίου 1988), είναι Ελληνίδα διεθνής καλαθοσφαιρίστρια. Διαθέτει ύψος 1,84 μέτρα και αγωνίζεται στις θέσεις Σμολ και Πάουερ φόργουορντ για την ομάδα του Ολυμπιακού.

 Η Σπυριδοπούλου έκανε τα πρώτα της βήματα στο άθλημα με την ομάδα του Πανσερραϊκού. Ξεκίνησε την επαγγελματική καριέρα της από την ομάδα του Μεγάλου Αλεξάνδρου, όπου και αγωνίστηκε τη διετία 2006-2008. Παραμένοντας στη Θεσσαλονίκη, το καλοκαίρι του 2008 έλαβε μεταγραφή στον Άρη. Με την ομάδα αυτή συμμετείχε την περίοδο 2010-11 σε 6 αγώνες του EuroCup, σημειώνοντας 10,8 πόντους ανά παιχνίδι κατά μέσο όρο. Την περίοδο 2011-12 φόρεσε τα χρώματα του Πρωτέα Βούλας, ο οποίος αγωνιζόταν στην Α2 Εθνική, τερματίζοντας στην 3η θέση της βαθμολογίας.Τον Ιούλιο του 2012 μετακινήθηκε στην Τερψιθέα Γλυφάδας επιστρέφοντας στην Α1 Εθνική. Εξαιτίας της δύσκολης οικονομικής κατάστασης το Δεκέμβριο εξέφρασε την επιθυμία να αποχωρήσει από την ομάδα, κλείνοντας συμβόλαιο στη σουηδική Βίκινγκ Σόλνα (προπονητής του συλλόγου ήταν ο Κώστας Κεραμιδάς). Στη Σουηδία παρέμεινε για ένα εξάμηνο, προτού επιστρέψει στην Ελλάδα τον Ιούνιο του 2013 προκειμένου να φορέσει τα χρώματα της δευτεραθλήτριας Ένωσης Σουρμένων-Ελληνικού.Το 2015 συμφώνησε με τον Πρωτέα Βούλας. Στον Πρωτέα έμεινε μέχρι το 2017. Το 2017 συμφώνησε με την ομάδα του Ολυμπιακού. Τον Μάιο του 2021, υπέστη ρήξη χιαστού στο αριστερό γόνατο χάνοντας τους τελικούς του πρωταθλήματος κόντρα στον Παναθηναϊκό, όπως και το Ευρωμπάσκετ 2021. Η Σπυριδοπούλου έχει φορέσει το εθνόσημο όλων των ηλικιακών βαθμίδων ξεκινώντας με τη συμμετοχή της στο Ευρωπαϊκό Πρωτάθλημα Κορασίδων το 2004. Ακολούθησαν τα Ευρωπαϊκά Πρωταθλήματα Νεανίδων των ετών 2005 και 2006 στη Βουδαπέστη και την Τενερίφη αντίστοιχα. Με την Εθνική Νέων Γυναικών διαγωνίστηκε στα Ευρωπαϊκά Πρωταθλήματα των ετών 2007 και 2008 στη Σόφια και το Κιέτι. Επίσης, με την Εθνική Γυναικών συμμετείχε στο Ευρωπαϊκό Πρωτάθλημα του 2011 στην Πολωνία πετυχαίνοντας 6 πόντους κατά μέσο όρο σε σύνολο 6 αγώνων. Το καλοκαίρι του 2013 συμμετείχε στην Προκριματική Φάση για το Ευρωπαϊκό Πρωτάθλημα του 2015, κατά την οποία η Ελλάδα τερμάτισε πρώτη περνώντας στην τελική διοργάνωση. Άννα Σπυριδοπούλου, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Anna Spyridopoulou, προφίλ στην επίσημη ιστοσελίδα της FIBA Europe (EuroBasket 2015). (Αγγλικά) Anna Spyridopoulou, προφίλ στην επίσημη ιστοσελίδα της FIBA Europe (EuroCup Women 2011). (Αγγλικά) Anna Spyridopoulou, στατιστικά στην ιστοσελίδα ProBallers.com. (Αγγλικά)
Εβραϊκή Αστυνομία των Γκέτο

Η Εβραϊκή Αστυνομία των Γκέτο ή η Εβραϊκή Αστυνομική Υπηρεσία (γερμανικά: Jüdische Ghetto-Polizei ή Jüdischer Ordnungsdienst), που ονομάζεται επίσης Εβραϊκή Αστυνομία από τους Εβραίους, ήταν βοηθητικές αστυνομικές μονάδες που οργανώθηκαν εντός των ναζιστικών γκέτο από τοπικές Γιούντενρατ (εβραϊκά συμβούλια).

 Τα μέλη της Εβραϊκής Αστυνομίας δεν είχαν συνήθως επίσημες στολές και συχνά φορούσαν μόνο ένα αναγνωριστικό περιβραχιόνιο, ένα καπέλο και ένα σήμα και δεν τους επιτρεπόταν να μεταφέρουν πυροβόλα όπλα, αν και κουβαλούσαν γκλομπ. Σε γκέτο όπου η Γιούντενρατ έφερνε αντίσταση στις γερμανικές διαταγές, η Εβραϊκή Αστυνομία χρησιμοποιήθηκε συχνά (όπως στο Λουτσκ) για τον έλεγχο ή την αντικατάσταση του συμβουλίου. Μια από τις μεγαλύτερες εβραϊκές αστυνομικές μονάδες βρέθηκε στο Γκέτο της Βαρσοβίας, όπου αριθμούσε περίπου 2.500 αστυνομικούς. Το Γκέτο του Λοτζ είχε περίπου 1.200 αστυνομικούς και το Γκέτο του Λβουφ 500 αστυνομικούς.Σύμφωνα με την Καταζίνα Πέρσον, ιστορικός στο Εβραϊκό Ιστορικό Ινστιτούτο της Βαρσοβία, η οποία έγραψε ένα βραβευμένο βιβλίο για το θέμα, η Εβραϊκή Αστυνομία θεωρήθηκε ξεκάθαρα ως προδότης.Ο Ανατόλ Χάρι, αστυνομικός στο Γκέτο του Λοτζ, στα απομνημονεύματα του περιγράφει το έργο του για την προστασία των αποθηκών τροφίμων, τον έλεγχο των υπαλλήλων αρτοποιίας, καθώς και περιπολίες που στοχεύουν στη δήμευση τροφίμων από τους κατοίκους του γκέτο. Υπενθυμίζει τη συμμετοχή των Εβραίων αστυνομικών στην απάτη των μερίδων τροφίμων και στον εξαναγκασμό των γυναικών να παρέχουν σεξουαλικές υπηρεσίες σε αντάλλαγμα ψωμιού. Ο Πολωνοεβραίος ιστορικός και ο αρχειοφύλακας του Γκέτο της Βαρσοβίας, Εμάνουελ Ρίνγκελμπλουμ, περιέγραψε τη βαναυσότητα της εβραϊκής αστυνομίας του γκέτο ως «μερικές φορές μεγαλύτερη από αυτήν των Γερμανών, των Ουκρανών και των Λετονών». Η εβραϊκή αστυνομία των γκέτο μοιράστηκε τελικά την ίδια μοίρα με όλους τους άλλους κρατούμενους στα γκέτο. Κατά την εκκαθάριση των γκέτο (1942-1943), είτε σκοτώθηκαν επιτόπου είτε στάλθηκαν σε στρατόπεδα εξόντωσης. Κάπο Ζάγκιεφ Ομάδα 13 Εβραϊκή Αστυνομία του Γκέτο της Κρακοβίας Άγνωστος (2014). The Clandestine History of the Kovno Jewish Ghetto Police. Πανεπιστήμιο της Ιντιάνα. ISBN 978-0-253-01283-8. A Jewish Policeman in Lwow An Early Account, 1941-1943 Μπεν Z. Ρέντνερ, Μετάφραση: Γέζι Μιχαουόβιτς (2015) (ISBN 978-965-308-504-6) Judischer Ordnungsdienst στο Γιαντ Βασέμ Οι σχέσεις μεταξύ της Γιούντενρατ και της εβραϊκής αστυνομίας στο Γιαντ Βασέμ Αστυνομία του Γκέτο στην Εγκυκλοπαίδεια YIVO των Εβραίων στην Ανατολική Ευρώπη
ΚΦ Λάτσι

Η ΚΦ Λάτσι είναι μια αλβανική ποδοσφαιρική ομάδα από την πόλη Λατς. Ιδρύθηκε το 1960. Έδρα της ομάδας είναι το Laçi Stadium χωρητικότητας 2.300 θέσεων. Συμμετέχει στο Πρωτάθλημα Αλβανίας. Προπονητής της ομάδας είναι ο Σταύρι Νίκα και πρόεδρος ο Πασκ Λάσκα. Ίσως η μεγαλύτερη της επιτυχία αφορά σε πρόκριση εναντίον της ομάδας της Ανόρθωσης Αμμοχώστου το 2018 με σκορ 1-0 εντός έδρας. Συνολικό σκορ 2-2 (Νίκησε η Ανόρθωση στον πρώτο αγώνα 2-1).

 Κύπελλο Αλβανίας Νικήτρια (2): 2012–13, 2014–15 Φιναλίστ (3): 2015–16, 2017–18, 2021–22 Σούπερ Καπ Αλβανίας Νικήτρια (1): 2015 Φιναλίστ (1): 2013 Κατεγκορία Σουπεριόρε (Α΄ Κατηγορία) Φιναλίστ (1): 2021–22 Κατεγκορία ε Παρ (Β΄ Κατηγορία) Νικήτρια (2): 2003–04, 2008–09 Κατεγκορία ε Ντιτ (Γ΄ Κατηγορία) Φιναλίστ (1): 1974–75 Επίσημη ιστοσελίδα Laçi at Soccerway Laçi at Eurorivals Αρχειοθετήθηκε 2013-01-21 στο Wayback Machine. Laçi at Betstudy Laçi at IMscouting Αρχειοθετήθηκε 2010-01-20 στο Wayback Machine. Laçi at Football.co.uk
Non nobis solum

Το non nobis solum (Ελληνικά: "όχι μόνο για τους εαυτούς μας") είναι μια λατινική φράση η οποία αποδίδεται στον Μάρκο Τύλλιο Κικέρωνα. Συνήθεις παραλλαγές της είναι το sed nobis, sed omnibus ("όχι για εμάς, αλλά για όλους") και το non nobis solum, sed omnibus. Σημαίνει ότι οι άνθρωποι οφείλουν να συμβάλλουν στο καλό της ανθρωπότητας, και όχι να δρουν βάσει του προσωπικού τους συμφέροντος.

 Η φράση αποτελεί τμήμα μιας πρότασης η οποία εντοπίζεται στην πραγματεία του Κικέρωνα "Περί καθηκόντων" (Λατινικά: De Officiis). Ολόκληρη η πρόταση είναι η εξής: "non nobis solum nati sumus ortusque nostri partem patria vindicat, partem amici" ("Δεν γεννηθήκαμε μόνο για τους εαυτούς μας• η πατρίδα μας, οι φίλοι μας, έχουν ένα μερίδιο από εμάς". De Officiis, 1:22). Η πρόταση, σύμφωνα με τον ίδιο τον Κικέρωνα, είναι ακριβής μετάφραση τμήματος της ένατης επιστολής του Πλάτωνα, "Επιστολή στον Αρχύτα" . Στο πλαίσιο του αποσπάσματος, η πρόταση σημαίνει ότι οι άνθρωποι έχουν δημιουργηθεί για χάρη των υπολοίπων του είδους τους, έτσι ώστε να ωφελήσει ο ένας τον άλλο όσο το δυνατόν περισσότερο. Ο Κικέρωνας συσχετίζει αυτή την ιδέα με το ιδανικό του "κοσμοπολιτισμού" των Στωικών, κατά το οποίο οι άνθρωποι έχουν φυσική συγγένεια μεταξύ τους, και όλοι πρέπει να συνεισφέρουν στο κοινό καλό, μέσω της ανταλλαγής πράξεων καλοσύνης. Η φράση χρησιμοποιείται από πολυάριθμους οργανισμούς, συμπεριλαμβανομένης της πρώτης ομάδας συντήρησης των ενόπλων δυνάμεων των ΗΠΑ, και σειράς εκπαιδευτικών ιδρυμάτων, όπως η Στρατιωτική Σχολή Massanutten, το Πανεπιστήμιο Washburn του Κάνσας, το Πανεπιστήμιο Willamette κ.ά. Επιπρόσθετα, έχει χρησιμοποιηθεί από τον εφευρέτη και επιχειρηματία Franklin A. Seiberling, και από την οικογένεια του Βρετανού αντισυνταγματάρχη και οπλοποιού George V. Frosbery.
Β΄ κατηγορία ποδοσφαίρου ανδρών Κύπρου 2016-17

Η Β΄ κατηγορία ποδοσφαίρου ανδρών Κύπρου 2016-17 ήταν η 62η έκδοση της Β΄ κατηγορίας ποδοσφαίρου της Κύπρου. Το πρωτάθλημα κέρδισε η Αλκή Ορόκλινη για 1η φορά στην ιστορία της.

 Στο πρωτάθλημα της Β΄ κατηγορία την περίοδο 2016-17 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες της βαθμολογίας προβιβάστηκαν στην Α΄ κατηγορία 2017-18 και οι τρεις τελευταίες υποβιβάστηκαν στην Γ΄ κατηγορία 2017-18. Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα 0 βαθμοί. Ομάδες που δεν συμμετείχαν στο πρωτάθλημαΟμάδες που προήχθησαν στην Α΄ κατηγορία 2016-17 Καρμιώτισσα Πάνω Πολεμιδιών ΑΕΖ Ζακακίου Αναγέννηση ΔερύνειαςΟμάδες που διαβαθμίστηκαν στην Γ΄ κατηγορία 2016-17: Ελπίδα Ξυλοφάγου Νίκος & Σωκράτης Ερήμης Διγενής ΒορόκλινηςΟμάδες που συμμετείχαν στο πρωτάθλημαΟμάδες που διαβαθμίστηκαν από την Α΄ κατηγορία 2015-16 Πάφος FC Ένωσις Νέων Παραλιμνίου Α.Ο. Αγία ΝάπαΟμάδες που προήχθησαν από την Γ΄ κατηγορία 2015-16: Ακρίτας Χλώρακας Αλκή Ορόκλινη Εθνικός Άσσιας Στον πιο κάτω πίνακα παρουσιάζονται οι ομάδες που συμμετείχαν στο πρωτάθλημα και τα στάδια που χρησιμοποίησαν. Σημειώσεις:1Η Αλκή Ορόκλινη δεν χρησιμοποίησε την κανονική της έδρα (Κοινοτικό Στάδιο Ορόκλινης ) αλλά το Στάδιο Αμμόχωστος. Η τελική βαθμολογία του πρωταθλήματος ήταν: Το σύστημα βαθμολόγησης που ίσχυε ήταν: Νίκη=3 βαθμοί, Ισοπαλία=1 βαθμός, Ήττα=0 βαθμοί Κανόνες βαθμολογίας: 1ος Βαθμοί, 2ος Μεταξύ των ισόβαθμων ομάδων αγώνες (i. Βαθμοί από τα μεταξύ των ισόβαθμων ομάδων παιχνίδια, ii. Διαφορά τερμάτων σε μεταξύ των ισόβαθμων ομάδων παιχνίδια, iii. Καλύτερη εκτός έδρας επίθεση στα μεταξύ των ισόβαθμων ομάδων παιχνίδια), 3ος Γενική διαφορά τερμάτων, 4ος Καλύτερη επίθεση. Σημειώσεις:2Από την Ένωση Νέων Παρεκκλησιάς αφαιρέθηκαν 3 βαθμοί για οικονομικούς λόγους. Ισοβαθμία:αΟμόνοια-Εθνικός 1-1, Εθνικός-Ομόνοια 1-2βΑκρίτας-ΕΝΑΔ 3-0, ΕΝΑΔ-Ακρίτας 2-1Πηγή: Πρωτάθλημα Β΄ Κατηγορίας 16/17 Ο πίνακας που ακολουθεί παρουσιάζει τα αποτελέσματα των αγώνων του πρωταθλήματος: Πηγή: Πρωτάθλημα Β΄ Κατηγορίας 16/17 Επίσημος ιστότοπος Β΄ κατηγορία ποδοσφαίρου ανδρών Κύπρου Κύπελλο Κύπρου ποδοσφαίρου ανδρών 2016-17 Ποδόσφαιρο στην Κύπρο Σύστημα ποδοσφαιρικών πρωταθλημάτων Κύπρου
Android Eclair

Το Android 2.0-2.1 «Eclair» είναι μια διακοπείσα έκδοση λειτουργικού συστήματος του Android που αναπτύχθηκε από την Google. Παρουσιάστηκε στις 26 Οκτωβρίου του 2009, το Android 2.1 στηρίζεται στις σημαντικές αλλαγές που έχουν γίνει στο Android 1.6 "Donut".

 Η προεπιλεγμένη αρχική οθόνη του Eclair εμφανίζει το Google Search στην κορυφή της οθόνης. Η εφαρμογή της κάμερας επίσης έχει επανασχεδιαστεί με πολλές νέες λειτουργίες στην κάμερα, συμπεριλαμβανομένης της υποστήριξης φλας, ψηφιακού zoom, λειτουργία σκηνής, ισορροπία λευκού, εφέ χρώματος και μακρο εστίαση. Η εφαρμογή Άλμπουμ Φωτογραφιών περιέχει επίσης βασικά εργαλεία επεξεργασίας φωτογραφιών. Εκτός από τις ζωντανές ταπετσαρίες, επιτρέπει της κινούμενες εικόνες φόντου στην αρχική οθόνη για να δείξει την κίνηση. Η ομιλία σε κείμενο παρουσιάστηκε για πρώτη φορά, αντικαθιστώντας το πλήκτρο κόμμα. Το Android Eclair κληρονομεί προσθήκες στην πλατφόρμα από την έκδοση Donut, και προσθέτει επίσης υποστήριξη για επικοινωνία κοντινού πεδίου (NFC), την ικανότητα να αναζητήσετε όλα τα αποθηκευμένα μηνύματα SMS και MMS, βελτιώθηκε το Google Maps 3.1.2, και η υποστήριξη Exchange για την εφαρμογή Email. Το λειτουργικό σύστημα παρέχει επίσης βελτιωμένη ταχύτητα πληκτρολόγησης στο εικονικό πληκτρολόγιο, μαζί με την νέα προσβασιμότητα, το ημερολόγιο, και εικονικό ιδιωτικό δίκτυο APIs. Για την περιήγηση στο διαδίκτυο, το Android Eclair προσθέτει επίσης την υποστήριξη HTML5, με ανανεωμένο UI πρόγραμμα περιήγησης με μικρογραφίες σελιδοδείκτη και διπλό άγγιγμα για ζουμ. Ιστορία εκδόσεων του Android
Μονή Δαδιάς Έβρου

Η Μονή Δαδιάς ή Μονή Γενεθλίου της Θεοτόκου Δαδιάς βρίσκεται στην περιφερειακή ενότητα Έβρου σε απόσταση 10,5 χλμ. ΝΔ. από το Σουφλί και 63 χλμ. ΒΑ. από την Αλεξανδρούπολη. Βρίσκεται μέσα στο Εθνικό πάρκο Δαδιάς - Λευκίμμης - Σουφλίου και στην τοποθεσία "Παλαιοχώρα". Περιβάλλεται από χαμηλούς λόφους με άφθονα νερά και είναι κτισμένη στη βάση ενός κατάφυτου και επιβλητικού βράχου που έχει ύψος 80 μέτρα.

 Η χρονολογία ίδρυσής της δεν είναι ακριβής αλλά υπάρχουν αναφορές για την ύπαρξη μοναστηριού στις αρχές του 17ου αιώνα. Ένα μεσοβυζαντινό θωράκιο και μια σπασμένη βάση από μανουάλι που βρέθηκαν χρονολογούνται στη βυζαντινή περίοδο και πιστοποιούν την ύπαρξη εκκλησίας στην περιοχή. Γύρω στα 1850 η μονή αναφέρεται να παρουσιάζει μεγάλη ακμή και να κατέχει μεγάλη περιουσία. Το 1912 οι τότε μοναχοί θανατώνονται από τους Τούρκους και το μοναστήρι ανατινάζεται. Από το 1974, μετά την εισβολή στη Κύπρο και μέχρι το 1995 λειτούργησε ως στρατόπεδο. Στον ξενώνα της μονής που υπήρχε πριν την καταστροφή του 1912 υπήρχε εντοιχισμένη μαρμάρινη πλάκα με ανάγλυφο το Θράκα Ιππέα, η οποία διασώζεται και βρίσκεται στο μουσείο της Σόφιας. Το καθολικό της μονής χρονολογείται το 1842 ενώ ενδιαφέρον παρουσιάζει μια εικόνα του Αγίου Γεωργίου που είναι αφιέρωμα του Τούρκου λήσταρχου της περιοχής Χαλίλ Αγά. Η μονή Δαδιάς είναι ανδρικό μοναστήρι αφιερωμένο στη Γενέσιο της Θεοτόκου, πανηγυρίζει στις 8 Σεπτεμβρίου και υπάγεται στην Μητρόπολη Διδυμοτείχου Ορεστιάδας και Σουφλίου. Στις εγκαταστάσεις υπάρχουν μαθητικές κατασκηνώσεις που λειτουργούν από το 1962. Αναφέρεται επίσημα για πρώτη φορά ως οικισμός το 1928 να προσαρτάται στη τότε κοινότητα Δαδιάς. Σύμφωνα με το σχέδιο Καλλικράτης διοικητικά, μαζί με τη Δαδιά και την Κοτρωνιά αποτελούν την τοπική κοινότητα Δαδιάς που ανήκει στη δημοτική ενότητα Σουφλίου του Δήμου Σουφλίου και σύμφωνα με την απογραφή 2011 έχει 1 κάτοικο.
Μεσιέ 50

Το Μεσιέ 50 (γνωστό και ως M50 και NGC 2323) είναι ανοικτό σμήνος σε απόσταση περίπου 3.200 ετών φωτός στον αστερισμό Μονοκέρως. Το Μεσιέ 50 πιθανόν ανακαλύφθηκε από τον Τζιοβάννι Ντομένικο Κασσίνι πριν το 1711. Ο Σαρλ Μεσιέ το ανακάλυψε ανεξάρτητα το 1772.

 Το Μεσιέ 50 αποτελείται από τουλάχιστον 200 άστρα και έχει διάμετρο περίπου 20 έτη φωτός, ενώ ο πιο συμπυκνωμένος πυρήνας έχει διάμετρο 10 έτη φωτός. Έχει ηλικία γύρω στα 80 εκατομμύρια έτη φωτός. Η εμφάνισή του έχει χαρακτηριστεί ως μία φιγούρα με σχήμα καρδιάς. Τα λαμπρότερα άστρα είναι φασματικού τύπου Β και έχουν φαινόμενο μέγεθος 8 με 9. Το σμήνος περιέχει ακόμη κάποιους κίτρινους γίγαντες. Messier 50, SEDS Messier pages Αρχειοθετήθηκε 2011-08-10 στο Wayback Machine. Εικόνα του M50 από το παρατηρητήριο Waid
Κάρλικ Τζόουνς

Ο Κάρλικ Άντονι Τζόουνς (αγγλικά: Carlik Anthony Jones) (γενν. 23 Δεκεμβρίου 1997) είναι Αμερικανός-Νοτιοσουδανός επαγγελματίας καλαθοσφαιριστής, ο οποίος αγωνίζεται ως πόιντ γκαρντ για τους Σικάγο Μπουλς.

 Αφού δεν επιλέχθηκε στο NBA Ντραφτ του 2021, ο Τζόουνς εντάχθηκε στους Ντάλας Μάβερικς για το NBA Σάμερ Λιγκ. Στις 21 Αυγούστου 2021 υπέγραψε με τους Μάβερικς. Ωστόσο, αποδεσμεύθηκε στις 15 Οκτωβρίου. Στις 23 Οκτωβρίου, υπέγραψε με τους Τέξας Λέτζεντς. Σε 10 αγώνες είχε κατά μέσο όρο 20,2 πόντους, 5,4 ριμπάουντ και 4,7 ασίστ, σε 30,8 λεπτά ανά αγώνα. Στις 23 Δεκεμβρίου 2021, ο Τζόουνς υπέγραψε 10ήμερο συμβόλαιο με τους Μάβερικς. Εμφανίστηκε σε 3 αγώνες για τους Ντάλας, έχοντας κατά μέσο όρο 1 ριμπάουντ και 1,7 ασίστ, σε 6,4 λεπτά ανά αγώνα. Την 1η Ιανουαρίου 2022, με την ολοκλήρωση του 10ήμερου συμβολαίου του με τους Ντάλας, ο Τζόουνς υπέγραψε 10ήμερο συμβόλαιο με τους Ντένβερ Νάγκετς. Στις 11 Ιανουαρίου 2022, ο Τζόουνς επανεντάχθηκε στους Τέξας Λέτζεντς. Στις 26 Σεπτεμβρίου 2022, ο Τζόουνς υπέγραψε με τους Σικάγο Μπουλς.Στις 23 Οκτωβρίου 2022, εντάχθηκε στους Γουίντι Σίτι Μπουλς, θυγατρική των Σικάγο Μπουλς. Στις 16 Δεκεμβρίου 2022, ο Τζόουνς υπέγραψε αμφίδρομο συμβόλαιο με τους Σικάγο Μπουλς. Στις 3 Μαρτίου 2023, η συμφωνία του Τζόουνς μετατράπηκε σε τυπικό συμβόλαιο ΝΒΑ από τους Μπουλς. Στις 5 Απριλίου, ονομάστηκε Πολυτιμότερος Παίκτης του NBA G League. Ο Τζόουνς γεννήθηκε στις Ηνωμένες Πολιτείες και είναι νοτιοσουδανικής καταγωγής. Επιλέχθηκε στην Εθνική Νότιου Σουδάν για το Παγκόσμιο Κύπελλο Μπάσκετ της FIBA 2023, όπου η χώρα έκανε το ντεμπούτο της. Σκόραρε 35 πόντους στο ντεμπούτο του στο Παγκόσμιο Κύπελλο, εναντίον του Πουέρτο Ρίκο.
Οφίων

Στην ελληνική μυθολογία, ο Οφίων ήταν Τιτάνας, μια από τις αρχέγονες θεότητες που μαζί με την Ωκεανίδα Ευρυνόμη κυβερνούσαν τον κόσμο πριν τους εκδιώξουν από τον Όλυμπο ο Κρόνος και η Ρέα.

 Η πρώτη αναφορά για τον Οφίωνα υπάρχει σε θραύσματα των κειμένων Πεντέμυχος (ή Επτάμυχος) του Φερεκύδη (6ος αι. π.Χ). Εκεί ο Φερεκύδης δημιουργεί έναν μύθο στον οποίο αναφέρεται μάχη μεταξύ στρατιάς του Κρόνου από τη μία και του Οφιονέα από την άλλη, κατά την οποία γίνεται συμφωνία ότι όποια πλευρά πέσει στον Ωγηνό θα χάσει και ο νικητής θα κρατήσει τον ουρανό. Η ιστορία ήταν προφανώς δημοφιλής στην ορφική ποίηση, από την οποία παραμένουν μόνο θραύσματα. Ο Απολλώνιος ο Ρόδιος στα Αργοναυτικά (3ος αι. π.Χ) συνοψίζει ότι ο Ορφέας πρώτος τραγούδησε πως ο Οφίων και η Ευρυνόμη, κόρη του Ωκεανού βασίλευαν μαζί στην κορυφή των Τιτάνων τον χιονισμένο Όλυμπο. Στη συνέχεια εκθρονίστηκαν από τον Κρόνο και την Ρέα και έπεσαν στα κύματα του Ωκεανού. Ο Λυκόφρων στο ποίημα Αλεξάνδρα αναφέρει ότι ρίχτηκαν στο Τάρταρο. Ευρυνόμη (Ωκεανίδα) Κοσμικόν Ωόν Οφίων στο theoi.com
Πλέξιμο με βελονάκι

Το πλέξιμο με βελονάκι είναι μια μορφή χειροτεχνίας για την κατασκευή πλεκτών διακοσμητικών και χρηστικών αντικειμένων. Στην τεχνική αυτή χρησιμοποιείται μια ειδική βελόνα με κυρτή απόληξη για την πλέξη του νήματος. Για τα διακοσμητικά εργόχειρα συνήθως χρησιμοποιείται ειδικό λευκό νήμα, όμως συχνά χρησιμοποιείται και μάλλινο νήμα, κορδόνι και άλλα υλικά. Τα εργόχειρα που έχουν φτιαχτεί με την τεχνική αυτή μπορεί να είναι είτε μικρά σε μέγεθος, π.χ. για διακοσμητική κάλυψη μικρών επιφανειών είτε μεγαλύτερα π.χ. για τραπέζια, αλλά ακόμα και για ρούχα. Η κυριότερη διαφορά της τεχνικής του πλεξίματος με βελονάκι είναι η χρήση μιας βελόνας, ενώ στο πλέξιμο με βελόνες χρησιμοποιούνται δυο βελόνες ή και περισσότερες. Επίσης, στο πλέξιμο με βελονάκι η εργασία προχωράει μια-μια βελονιά, ενώ στο πλέξιμο με βελόνες παραμένει "ανοικτή" την ίδια στιγμή μια ολόκληρη σειρά από βελονιές.

 Τα βελονάκια κατασκευάζονται σε ποικιλία μεγεθών και υλικών, όπως ξύλο, αλουμίνιο, πλαστικό και μέταλλο. Το μέγεθος καθορίζεται από την διάμετρο. Τα βελονάκια από ατσάλι κατασκευάζονται σε μεγέθη από 0,4 εώς 3,5 χιλιοστά και χρησιμοποιούνται για λεπτομερείς δημιουργίες, όπως δαντέλες και σεμεδάκια. Δεν κατασκευάζονται από άλλα υλικά λόγω του μικρού μεγέθους που απαιτεί υλικό αντοχής. Βελονάκια από άλλα υλικά είναι διαθέσιμα σε μεγέθη από 2 εώς 20 χιλιοστά. Στην Ευρωπαϊκή αγορά κυκλοφορούν 27 διαφορετικά μεγέθη. Τα πιό διαδεδομένα μεγέθη που χρησιμοποιούνται συχνότερα είναι από 2 εώς 9. Κάθε υλικό προσδίδει διαφορετικά χαρακτηριστικά στο βελονάκι, για παράδειγμα τα μεταλλικά είναι πιό ανθεκτικά και σκληρά στην χρήση, τα πλαστικά και τα ξύλινα είναι ελαφρότερα και πιό "ζεστά" ενώ τα βελονάκια με εργονομική λαβή βοηθούν άτομα που κουράζονται με τη χρήση. Τα νήματα πωλούνται συνήθως σε κουβάρια, μπάλες ή τυλιγμένα. Κάθε νήμα διαθέτει μια χάρτινη ετικέτα που αναγράφει την μάρκα, το βάρος, το μήκος, την σύσταση των ινών, το χρώμα, την παρτίδα, οδηγίες φροντίδας, προτεινόμενο μέγεθος βελόνας κ.α. Είναι συχνή πρακτική να φυλάσσονται αυτές οι πληροφορίες για μελλοντική χρήση. Τα συνηθισμένα υλικά των νημάτων είναι βαμβάκι, μαλλί, ακρυλικό και προσμίξεις αυτών. Προτείνεται να χρησιμοποιούνται νήματα τις ίδιας παρτίδας χρώματος σε μια δημιουργία καθώς μπορεί να υπάρχουν μικρές αποκλίσεις στην απόχρωση μεταξύ διαφορετικών παρτίδων. Το πάχος και το βάρος του νήματος είναι σημαντικά γιατί, σε συνδυασμό με το μέγεθος που θα έχει το βελονάκι, καθορίζουν το μέγεθος της πλέξης. Τα λεπτά νήματα μπορούν να πλεχθούν με οποιοδήποτε μέγεθος αλλά τα χοντρά χρειάζονται χοντρό βελονάκι. Τα χοντρά νήματα παράγουν μεγαλύτερο όγκο πλεκτού γρηγορότερα. Τα τελευταία χρόνια έχει σημειωθεί αύξηση των ατόμων που ασχολούνται με το πλέξιμο λόγω της ψυχοθεραπευτικής του επίδρασης, σε σημείο που να ασχολούνται και αρκετοί άντρες.. Έχουν δημοσιευτεί ιατρικές μελέτες σε έγκριτα επιστημονικά περιοδικά που αποδίδουν την επίδραση αυτή στη ρυθμική κίνηση της βελόνας και στο αίσθημα χαλάρωσης που προσφέρει.
Ποδοσφαιρική Ομοσπονδία Βοσνίας και Ερζεγοβίνης

Η Ποδοσφαιρική Ομοσπονδία Βοσνίας και Ερζεγοβίνης (λατινικό: Nogometni/Fudbalski Savez Bosne i Hercegovine, N/FSBiH, κυριλλικό: Ногометни/Фудбалски Савез Босне и Херцеговине, Н/ФСБиХ) είναι το ανώτατο όργανο διοίκησης του ποδοσφαίρου στη Βοσνία και Ερζεγοβίνη. Η έδρα της είναι στο Σαράγεβο. Διοργανώνει εθνικά πρωταθλήματα, ενώ είναι υπεύθυνη και για τη διεξαγωγή του κυπέλλου της χώρας. Συντονίζει επίσης τις δραστηριότητες των εθνικών ομάδων ανδρών, γυναικών και νέων της Βοσνίας και Ερζεγοβίνης.

 Ιδρύθηκε το 1920 στη Γιουγκοσλαβία ως υποομοσπονδία του ποδοσφαίρου με έδρα το Σαράγεβο, ενώ μετέπειτα η έδρα μεταφέρθηκε στο Μόσταρ. Επανιδρύθηκε το 1992 σαν η ποδοσφαιρική ομοσπονδία της Βοσνίας και Ερζεγοβίνης. Το Μάιο του 2002, η Ποδοσφαιρική Ομοσπονδία Βοσνίας και Ερζεγοβίνης ενοποιήθηκε για να συμπεριλάβει και τους περιφερειακές ποδοσφαιρικές ενώσεις της Βοσνίας, την Ποδοσφαιρική Ένωση Σερβικής Δημοκρατίας, όπως και την ήδη ενοποιημένη Ποδοσφαιρική Ένωση Ερζέγ Βοσνίας. Το ενοποιημένο πρωτάθλημα της Βοσνίας και Ερζεγοβίνης με συλλόγους και από τις δύο οντότητες, ξεκίνησε την αγωνιστική περίοδο 2002-03. Επίσημος ιστότοπος
Κα (Βεγγαλικό αλφάβητο)

Το βεγγαλικό γράμμα ক (διαβάζεται κα ή κο) προέρχεται από το Σιντχαμικό και χαρακτηρίζεται από μια παρόμοια οριζόντια γραμμή στη κορυφή, αλλά με λιγότερο γεωμετρικό σχήμα σε σύγκριση με το αντίστοιχο γράμμα του Ντεβανάγκαρι, το क. Το εγγενές φωνήεν στα Βεγγαλικά σύμφωνα είναι το /ɔ/, οπότε το γράμμα ক από μόνο του μερικές φορές μεταγράφεται ως "κο" αντί για "κα". Προστέθοντας το οκάρ, το σημάδι φωνήεντος του "ο", το কো, δίνει το /ko/. Όπως όλα τα Ινδικά σύμφωνα, το ক μπορεί να τροποποιηθεί με σημάδια για να δείξει ένα άλλο (ή όχι) φωνήεν από το εγγενές "α". Παρακάτω ακολουθεί ένας πίνακας που περιλαμβάνει όλα τα σημάδια που μπορούν να τροποποιήσουν το γράμμα:

 Το ক χρησιμοποιείται ως βασικό σύμφωνο σε όλες τις μεγάλες ορθογραφίες που χρησιμοποιούν το βεγγαλικό αλφάβητο, συμπεριλαμβανομένων των Βεγγαλικών και των Ασσαμικών. Επίσης χρησιμοποιείται με νούκτα, που δίνει το ক়, για εξωτερικά δάνεια με το /q/. Το βεγγαλικό γράμμα ক περιέχει συμπλέγματα, όπως συνηθίζεται στα Ινδικά αλφάβητα, με μια τάση προς τα στοιβασμένα δίγραφα. Το ক্ + ষ [ʃ] μας δίνει το ακανόνιστο δίγραφο kʃa. Το σύμπλεγμα λειτουργεί ως ανεξάρτητη επιστολή στην Ασσαμική ορθογραφία, με διαφορετική προφορά από το Βεγγαλικό δίγραφο του ক্ + ষ. Το ক্ + স [s] διατηρεί το ক, αλλά μειώνει το স, δίνοντας Το ক্ + ক δίνει ένα στοιβασμένο σύμπλεγμα Το ঙ্ [n] + ক δίνει επίσης ένα στοιβασμένο σύμπλεγμα με κάπως ακανόνιστη μορφή Το ক্ + র [ɾ] δίνει ένα πλήρως αλλαγμένο (ανώμαλο) σύμπλεγμα Κα (Ινδικά αλφάβητα)
Ανούσκα Σάρμα

Η Ανούσκα Σάρμα (χίντι:अनुष्का शर्मा, Αγιόντα, Ινδία, 1 Μαΐου 1988) είναι Ινδή ηθοποιός, παραγωγός ταινιών και επιχειρηματίας. Αποτελεί μια από τις δημοφιλέστερες και καλύτερα αμειβόμενες προσωπικότητες του Μπόλυγουντ.

 Η Σάρμα γεννήθηκε την Πρωτομαγιά του 1988 στην πόλη Αγιόντια της πολιτείας Ούταρ Πραντές της Ινδίας και μεγάλωσε στην Μπανγκαλόρ της Καρτανάκα. Κόρη στρατιωτικού, ασχολήθηκε κατά την εφηβεία της ως μοντέλο, προτού τελικά στραφεί στην υποκριτική. Το 2008 πραγματοποίησε το ντεμπούτο της στον κινηματογράφο μέσω της συμμετοχής της στη ρομαντική κομεντί RNBDJ, σε σενάριο και σκηνοθεσία του Αντίτια Τσόπρα. Ακολούθησε το 2010 ο πρωταγωνιστικός της ρόλος στην ταινία Band Baaja Baaraat μαζί με τον Ρανβίρ Σινγκ. Η ταινία υπήρξε μεγάλη εμπορική επιτυχία κερδίζοντας παράλληλα και τις θετικές γνώμες των κριτικών, ενώ η Σάρμα τιμήθηκε με αρκετά βραβεία και υποψηφιότητες. Τα επόμενα χρόνια διακρίθηκε για την παρουσία της σε ταινίες όπως η δραματική Jab Tak Hai Jaan (2012) του Γιάς Τσόπρα (για την οποία διακρίθηκε στα βραβεία του περιοδικού Filmfare για την καλύτερη γυναικεία ερμηνεία σε βοηθητικό ρόλο), η σάτιρα PK (2014) και η περιπέτεια NH10 (2015). Κατόπιν εμφανίστηκε σε επιτυχίες όπως το δραματικό Sultan (2016), το βιογραφικό φιλμ Sanju, το Sui Dhaaga, η ταινία τρόμου Pari (όλα εντός του 2018) κ.ά., αλλά και στην αστυνομική περιπέτεια Bombay Velvet που αντιμετωπίστηκε με ανάμεικτες κριτικές και αποτέλεσε εισπρακτική αποτυχία. Παράλληλα με την ηθοποιία, τα τελευταία χρόνια η Σάρμα συμμετείχε στην παραγωγή ταινιών (όπως τα ΝΗ10, Pari και Phillauri το 2017) και σειράς (Paatal Lok) μέσω εταιρείας που ανήκει στην ίδια και τον αδελφό της. Το 2018 συμπεριλήφθηκε στη λίστα 30 Under 30 - Asia - Entertainment & Sports 2018 του περιοδικού Forbes. Η Σάρμα είναι ινδουίστρια. Είναι παντρεμένη από το 2017 με τον συμπατριώτη της και διεθνή αθλητή του κρίκετ, Βιράτ Κολί. Παράλληλα είναι ενεργή σε διάφορες καμπάνιες για τη γυναικεία χειραφέτηση και το δικαίωμα των παιδιών στη μόρφωση, ενώ δραστηριοποιείται και στον τομέα της ευαισθητοποίησης της κοινής γνώμης για τα δικαιώματα των ζώων. Το 2015 συμμετείχε ενεργά μαζί με άλλους ηθοποιούς του Μπόλυγουντ στην καμπάνια συλλογής χρημάτων για τους πληγέντες του σεισμού της 25ης Απριλίου του ίδιου έτους στο Νεπάλ.
Ελληνικό Ίδρυμα Ευρωπαϊκής & Εξωτερικής Πολιτικής

Το Ελληνικό Ίδρυμα Ευρωπαϊκής & Εξωτερικής Πολιτικής (ΕΛΙΑΜΕΠ), είναι ένα μη κυβερνητικό, μη κερδοσκοπικό ελληνικό ινστιτούτο και δεξαμενή σκέψης, που διεξάγει έρευνα και κατάρτιση με γνώμονα την πολιτική. Ιδρύθηκε το 1988 και εδρεύει στη Λεωφόρο Βασιλίσσης Σοφίας 47. Μέχρι το 1993 διατηρούσε την ονομασία Ελληνικό Ίδρυμα Αμυντικής και Εξωτερικής Πολιτικής, από την οποία προέρχεται το ακρωνύμιο ΕΛΙΑΜΕΠ.

 Το ΕΛΙΑΜΕΠ έχει κατά καιρούς δεχθεί επικρίσεις τόσο για τις απόψεις του σχετικά με την εξωτερική πολιτική της Ελλάδας, τις οποίες το ίδρυμα θεωρεί «επιθέσεις ακραίων κύκλων», όσο και για την χρηματοδότησή του. Σύμφωνα με το ίδιο το ίδρυμα, έως το 2008 λάμβανε κρατική επιχορήγηση, η οποία αναγόταν στο 25-30% του συνολικού προϋπολογισμού του. Πάντως, το 2009, η συμβολή Υπουργείων και άλλων κρατικών οργανισμών παρουσιαζόταν εντυπωσιακή.Πλέον, χρηματοδοτείται σε μεγάλο βαθμό από την Ευρωπαϊκή Ένωση (61,32% το 2021) και ιδιωτικές επιχειρήσεις με φορολογική έδρα την Ελλάδα (19,14%), καθώς και από διεθνείς οργανισμούς (6,36%), πρεσβείες (1,32%), οργανισμούς και ιδρύματα (2,43%) και «άλλους φορείς εξωτερικού» (9,43%). Στο «Πρόγραμμα Θεσμικής Συνδρομής» του ΕΛΙΑΜΕΠ μετέχουν αυτή τη στιγμή: Οι πρεσβείες του Ηνωμένου Βασιλείου, της Ολλανδίας, Λιθουανίας, Ιαπωνίας, Νοτίου Κορέας, Αυστραλίας, Γερμανίας, Νορβηγίας και του Καναδά. Η Εθνική Τράπεζα της Ελλάδος, η Eurobank, η MYTILINEOS SA, η Παπαστράτος Α.Β.Ε.Σ., η Titan, η Δημητριακή Α.Ε., ο Όμιλος Εταιριών Φουρλή, ο ΔΕΔΔΗΕ, ο όμιλος ΟΤΕ, η Δημόσια Επιχείρηση Αερίου, ο Διεθνής Αερολιμένας Αθηνών «Ελευθέριος Βενιζέλος», το Ίδρυμα Ωνάση, η Χρυσαφίδης Α.Ε., η Allseas Marine Α.Ε., η ΕΜΑ Α.Ε., η Chipita, ο οργανισμός διαΝΕΟσις και η Ελληνική Ένωση Επιχειρηματιών. Οι Raycap, Pfizer, Nationale-Nederlanden, Ernst and Young, Accenture και Alvarez and Marsal. Η διεύρυνση θεμάτων σχετικών με την ευρωπαϊκή εξωτερική πολιτική και πολιτικών ασφαλείας στις ευρύτερες περιοχές της Νότιας και Νοτιοανατολικής Ευρώπης, του Ευξείνου Πόντου και της Μεσογείου, καθώς και ζητημάτων που σχετίζονται με τη διεθνή πολιτική, τις διατλαντικές σχέσεις, την ασφάλεια και την οικονομία, προκειμένου να συμβάλει και να επηρεάσει τη δημόσια συζήτηση, Η παροχή στους φορείς λήψης αποφάσεων, τόσο στον δημόσιο όσο και στον ιδιωτικό τομέα στην Ελλάδα και στο εξωτερικό, έγκυρης και ανεξάρτητη πληροφόρησης, ανάλυσης και προτάσεων, Η συμβουλευτική αρωγή δημοσίων υπαλλήλων, πολιτικών, δημοσιογράφων και ακαδημαϊκών, σε διαφόρους τομείς όπως η διαχείριση κρίσεων, Η αναβάθμιση του επιπέδου της εγχώριας ερευνητικής κοινότητας και η ευαισθητοποίηση του κοινού σχετικά με την εξωτερική πολιτική και τις διεθνείς υποθέσεις. ΕΛΙΑΜΕΠ
Προτομή του Βία (Μουσεία του Βατικανού)

Η προτομή του Βία του Πριηνέως που φιλοξενείται σήμερα στα μουσεία του Βατικανού είναι το μοναδικό επιγραφημένο γλυπτό που εικονίζει τον Βία του Πριηνέως, έναν από τους επτά σοφούς της αρχαιότητας.

 Το κεφάλι είχε σπάσει από την βάση και ανασυγκολλήθηκε. Εικονίζει το κεφάλι ενός μεσήλικου άνδρα με πλατύ γενειοφόρο πρόσωπο και πλούσια κόμη. Η έκφραση του προσώπου είναι σοβαρή μέχρι ελαφρά απαισιόδοξη, αλλά ευγενική και καλόψυχη. Η καλλιτεχνική εργασία είναι λεπτομερής και με ακρίβεια, ενώ η κόμη αποδίδεται με αρκετή φυσικότητα. Φέρει την επιγραφή «ΒΙΑΣ ΠΡΗΝΕΥΣ» (sic) και «ΟΙ ΠΛΕΙΣΤΟΙ ΑΝΘΡΩΠΟΙ ΚΑΚΟΙ». Γιόχαν Γιάκομπ Μπερνούλι (1831-1913) (1901). Griechische Ikonographie mit Ausschluss Alexanders und der Diadochen, Zweiter Teil. Μόναχο: Verlagsanstalt F. Bruckmann A.G. σελίδες 45-46 και Πίνακας V. Ανακτήθηκε στις 29 Ιανουαρίου 2012.
Γκαλιτσιανό

To Γκαλιτσιανό (ιταλικά: Gallicianò), γνωστό και ως η Ακρόπολη της Μεγάλης Ελλάδας, είναι χωριό 60 περίπου κατοίκων, συνοικισμός (frazione) του δήμου (comune) Κοντοφούρι, στη Μητροπολιτική Πόλη του Ρέτζιο Καλάμπρια στην ιταλική περιοχή της Καλαβρίας. Το κέντρο βρίσκεται στα 621 μέτρα πάνω από την επιφάνεια της θάλασσας, στη δεξιά όχθη του ποταμού Αμεντολέα. Εμπίπτει στον Εθνικό Δρυμό Ασπρομόντε, στη νότια πλαγιά του Ασπρομόντε.

 Η ανθρώπινη παρουσία μαρτυρείται στην κοιλάδα του Αμεντολέα από τη νεολιθική εποχή. Το πρώτο κατοικημένο χωριό της περιοχής ήταν η Περίπολη, οχυρή πόλη της μεγαλοελληνικής περιόδου. Η παλαιότερη τεκμηριωμένη μαρτυρία του Γκαλιτσιανού, η οποία χρονολογείται από το 1060, βρίσκεται στο «βρέβιον της βυζαντινής μητροπολιτικής εκκλησίας του Ρηγίου», που επιμελήθηκε ο βυζαντινολόγος Αντρέ Γκουιλού. Σε αυτό το έγγραφο το κέντρο αναφέρεται ως «τό Гαλικίανον».Η ονομασία προέρχεται από το Γαλλικόν, μιας πόλεως κοντά στο σύγχρονο Κιλκίς, από όπου οι κάτοικοι ανέκαμψαν στη νότια Ιταλία μετά τις καταστροφές που προκάλεσαν βουλγαρικές επιδρομές. Μια άλλη υπόθεση είναι ότι θα μπορούσε να προέρχεται από τη ρωμαϊκή οικογένεια των «Γαλλικίων», η οποία είχε κτήσεις γης (Γαλλικιανά) στην περιοχή.Μέχρι τη σύγχρονη εποχή, ήταν κτήμα του φέουδου Αμεντολέα και ακολουθούσε τα ζητήματα αυτού του χωριού. Ήταν κοινότητα στα τέλη του 800, με αρχές του 700, αργότερα έγινε συνοικισμός του Κοντοχωρίου. Αν και έπαθε σοβαρές ζημιές από τον σεισμό του 1783, έχει διατηρήσει την πρωταρχική του δομή. Οι πλημμύρες του 1951 και του 1971 ανάγκασαν πολλούς να εγκαταλείψουν το χωριό.
Ηγεμονία της Φερράρα

Η Ηγεμονία της Φερράρα ήταν η ονομασία των εδαφών τα οποία βρίσκονταν υπό τον έλεγχο της οικογένειας των Έστε από το 1209 έως το 1471. Πέραν της Φερράρα, σταδιακά έφθασε να περιλαμβάνει κι άλλες πόλεις, με σημαντικότερες την Μόντενα και το Ρέτζο νελλ'Εμίλια. Οι Έστε, μαρκήσιοι της ομώνυμης βενετικής πόλης, ήταν επίσης γνωστοί ως μαρκήσιοι της Φερράρα, κι ως εκ τούτου τα εδάφη τους ήσαν επίσης γνωστά, εσφαλμένα, ως Μαρκιζάτο της Φερράρα.

 Με τον θάνατο της Μεγάλης Κόμισσας Ματθίλδης της Κανόσα, το 1115, στην Φερράρα εγκαθιδρύθηκε και, σταδιακά, ισχυροποιήθηκε τοπική δημοτική αρχή. Η Ελεύθερη Πόλη επιβίωσε για διάστημα σχεδόν 150 ετών. Από το 1208, υπό τον Άτσο ΣΤ΄ ντ'Έστε, εγκαθιδρύθηκε η ηγεμονία του Οίκου των Έστε, ο οποίος ήταν ταγμένος με το μέρος των Γουέλφων. Από εκεί, οι Έστε εξάπλωσαν τα υπό τον έλεγχό τους εδάφη μέχρι την Μόντενα και το Ρέτζο. Η Φερράρα και τα γειτονικά της εδάφη αποτελούσαν, επισήμως, τμήμα των Παπικών Κρατών, ενώ η Μόντενα και το Ρέτζο της Αγίας Ρωμαϊκής Αυτοκρατορίας, με αποτέλεσμα οι μαρκήσιοι του Έστε να αποτελούν, ταυτόχρονα, βασάλους του Πάπα για τα εδάφη της Φερράρα, και του αυτοκράτορα για τα εδάφη της Μόντενα και του Ρέτζο. Το 1471, ο μαρκήσιος Μπόρσο ντ'Έστε, ο οποίος από το 1452 αποτελούσε, ήδη, Δούκας της Μόντενα και του Ρέτζο, έλαβε από τον Πάπα Παύλο Β΄ τον δουκικό τίτλο επίσης για την Φερράρα, λίγο καιρό πριν τον θάνατό του. Η ηγεμονία των Έστε στην Φερράρα, μεταβληθείσα, πλέον, σε δουκάτο, έλαβε τέλος το 1598, με τον αφανισμό του κυρίως κλάδου του οίκου και την υπαγωγή της Φερράρα στα Παπικά Κράτη. Οι Έστε εξακολούθησαν να κυβερνούν το Δουκάτο της Μόντενα και του Ρέτζο έως και τα τέλη του 19ου αιώνα. Δούκες της Φερράρα Φερράρα Πρώην κρατίδια της Ιταλίας Ιστορία της Φερράρα
Επταδεκάεδρο

Στη στερεομετρία, επταδεκάεδρο λέγεται ένα πολύεδρο που έχει δεκαεπτά έδρες. Δεν υπάρχουν κανονικά πολύεδρα με δεκαεπτά έδρες, έτσι η ονομασία κανονικό επταδεκάεδρο είναι διφορούμενη. Υπάρχουν πολυάριθμα τοπολογικώς σαφή επταδεκάεδρα, όπως η εξαγωνική πυραμίδα και το πενταγωνικό πρίσμα.

 Υπάρχουν 6.415.851.530.241 τοπολογικώς διακριτά κυρτά επταδεκάεδρα που έχουν τουλάχιστον 11 κορυφές, εξαιρουμένων των καθρεφτισμών τους. Δύο πολύεδρα είναι «τοπολογικώς διακριτά» όταν έχουν εγγενώς διαφορετικές ρυθμίσεις εδρών και κορυφών, έτσι ώστε να είναι αδύνατο να στρεβλωθεί το ένα μέσα στο άλλο απλώς με την αλλαγή του μηκους των ακμών ή των γωνιών μεταξύ των ακμών ή των εδρών τους. Το δίδυμο διαμάντι, ή Κ4 κρύσταλλος (ένας άπειρος γράφος του Γερμανού κρυσταλλογράφου Fritz Laves), έχει κυρτά επταδεκαεδρικά κελλιά Voronoi και λόγω των συμμετριών του γράφου, τα επταδεκάεδρα αυτά αποτελούν μια ισοεδρική ψηφιδοθέτηση στον τρισδιάστατο χώρο. Υπάρχει ένα ακόμα τοπολογικά πολυεδρικό σχήμα με 17 έδρες, που εκφυλίζεται ως πολύεδρο, ενώ υφίσταται ως σφαιρική πλακόστρωση δίγωνων εδρών, το οποίο ονομάζεται επταδεκαγωνικό οσόεδρο και έχει συμβολισμό Schläfli {2,17}. Το επταδεκαγωνικό οσόεδρο διαθέτει 2 κορυφές (αντίποδα σημεία), 17 ακμές και 17 έδρες (δίγωνα). «What Are Polyhedra?». members.aol. Αρχειοθετήθηκε από το πρωτότυπο στις 12 Φεβρουαρίου 2005. Ανακτήθηκε στις 12 Μαΐου 2016. (με ελληνικά αριθμητικά προθέματα)
Βερνάρδος Γουσταύος της Βάδης-Ντούρλαχ

Ο Βερνάρδος-Γουσταύος (γερμ.: Bernhard Gustav von Baden-Durlach, 24 Δεκεμβρίου 1631 - 26 Δεκεμβρίου 1677) από τον Οίκο του Τσέρινγκεν ήταν υποστράτηγος του σουηδικού στρατού. Έπειτα από τη μεταστροφή του στον Καθολικισμό έγινε ηγούμενος των αββαείων Φούλντα και Κέμπτεν και καρδινάλιος.

 Ήταν ο τρίτος γιος του Φρειδερίκου Ε΄ μαργράβου του Μπάντεν-Ντούρλαχ και της Ελεονόρας, κόρης του Αλβέρτου-Όθωνα κόμη του Ζολμς-Λάουμπαχ. Το 1677 απεβίωσε στο Χάμμελμπουρκ σε ηλικία 46 ετών και τάφηκε στην ίδια πόλη. Friedrich Wilhelm Bautz (1975). "Bernhard Gustav, Markgraf von Baden-Durlach". In Bautz, Friedrich Wilhelm. Biographisch-Bibliographisches Kirchenlexikon (BBKL) (in German). 1. Hamm: Bautz. col. 538. ISBN 3-88309-013-1. Arthur Kleinschmidt (1879), "Gustav Adolph, Markgraf von Baden", Allgemeine Deutsche Biographie (ADB) (in German), 10, Leipzig: Duncker & Humblot, pp. 186–187
Χριστιανός του Χάλμπερστατ

Ο Χριστιανός ο νεότερος ή Χριστιανός του Μπράουνσβαϊγκ-Βολφενμπύτελ (Christian von Braunschweig-Wolfenbüttel, 20 Σεπτεμβρίου 1599 - 16 Ιουνίου 1626) από τον Οίκο των Γουέλφων του Μπράουνσβαϊγκ-Λύνεμπουργκ ήταν ορδινάριος του Χάλμπερστατ (1616-23) και αρχηγός των προτεσταντών κατά τον Τριακονταετή πόλεμο, όπου είχε τη φήμη του φανατικού.

 Γεννήθηκε στο Γκρένινγκεν (τώρα στη Σαξονία-Άνχαλτ) ως γιος του ευφυούς Ερρίκου Ιουλίου, πρίγκιπα του Βολφενμπύτελ και της Ελισάβετ των Όλντενμπουργκ, κόρης του Φρειδερίκου Β΄ της Δανίας. Εκπαιδεύτηκε από τον θείο του Χριστιανό Δ΄ της Δανίας και φοίτησε στο Πανεπιστήμιο του Χέλμστετ. Το 1616 απεβίωσε ο 14ετής αδελφός του Ροδόλφος και ο 17χρονος Χριστιανός εξελέγη ορδινάριος της επισκοπής του Χάλμπερστατ ως διάδοχός του, χωρίς όμως να λάβει επίσημα την έγκριση του αυτοκράτορα ή της Ρωμαιοκαθολικής Εκκλησίας. Με τη θέση αυτή πάντως απέκτησε οικονομικούς πόρους, χρήσιμους για τη μετέπειτα στρατιωτική του σταδιοδρομία. Το 1621 πολέμησε στην Ολλανδία μαζί με τον Μαυρίκιο, πρίγκιπα της Οράγγης εναντίον του ισπανικού στρατού. Έφτιαξε δικό του στράτευμα και ως βοηθός του Φρειδερίκου Ε΄, εκλέκτορα παλατινού κόμη του Ρήνου συμμετείχε μεταξύ 1622 και 1623 στις μάχες του Χεχστ (Höchst), του Φλερύς (Fleurus) και του Στάτλον (Stadtlohn). Στην πρώτη και την τρίτη από αυτές νικήθηκε από τον κόμη του Τίλλυ, αλλά στη δεύτερη η νίκη του αποτέλεσε μεγάλη επιτυχία, καθώς ανακούφισε την πολιορκία του Bergen op Zoom. Συμμετείχε σε λεηλασίες και εμπρησμούς στα γαλλογερμανικά σύνορα και την Ολλανδία. Αγαπούσε το ιππικό στη μάχη και είχε τη φήμη του βίαιου και ανηλεούς εναντίον των καθολικών. Οι αντίπαλοί του τον αποκαλούσαν der Tolle (ο λυσσαλέος) λόγω των υπερβολών του, άποψη των φιλο-Αψβουργικών φυλλαδίων της εποχής. Απεβίωσε το 1626, πιθανότατα από όψιμες επιπλοκές του τραυματισμού που υπέστη σε μάχη το 1622, από τον οποίο δεν είχε ποτέ συνέλθει. Στην επισκοπή του Χάλμπερστατ τον διαδέχθηκε ο Χριστιανός Γουλιέλμος του Βρανδεμβούργου. "Christian-of-Brunswick." Encyclopædia Britannica. 2004. Encyclopædia Britannica Premium Service. 2 Dec. 2004 Allgemeine Deutsche Biographie, vol. 4, p. 677-683 Ernst von Mansfeld - notification (also in English) concerning the latest biography about Count Mansfeld (published in September 2010) Chisholm, Hugh, ed. (1911). "Christian of Brunswick". Encyclopædia Britannica (11th ed.). Cambridge University Press.
Ρίο 2

Ρίο 2 (αγγλικά: Rio 2) είναι τρισδιάστατη αμερικανική ταινία περιπέτειας και κωμωδίας που παράγεται από τα Blue Sky Studios και διανέμεται από το 20th Century Fox.

 Οι Μπλου, Τζούελ και τα τρία τους παιδιά ζουν την τέλεια ζωή στη μαγευτική πόλη του Ρίο Ντε Τζανέιρο. Όταν η Τζούελ αποφασίζει πως τα παιδιά της πρέπει να μάθουν να ζουν σαν αληθινά πουλιά, επιμένει πως όλη η οικογένεια πρέπει να μεταφερθεί στον Αμαζόνιο. Ο Μπλου προσπαθεί να ταιριάξει με τους νέους γείτονες και να προσαρμοστεί στη νέα καθημερινότητά του, ενώ παράλληλα αρχίζει να ανησυχεί για τη ζωή της Τζούελ και των παιδιών του μέσα στην άγρια φύση. Ρίο 2 στην IMDb